Under krigen bygde tyskerne en fangeleir hovedsakelig for russiske krigsfanger på Frya. Etter krigen overtok forsvaret leiren og brukte den som ammunisjonslager i tillegg til at det ble holdt kurs der. På formiddagen 19. mai 1960 førte ammunisjonsdestruksjon til en gressbrann som spredde seg til ammunisjonsbunkrene. E6 (som da var riksvei 50) ble straks stengt, det samme ble jernbanetrafikken. Alle som bodde innen fem kilometer fra leiren ble evakuert, i alt ca. 300 personer og mye buskap. Det ble innkalt brannmannskap fra Lillehammer i sør til Nord-Fron i nord, i tillegg kom 440 soldater fra Jørstadmoen.